Зэкъуэтыныгъэм и телъхьэхэр
Республикэм и цIыхухэр жыджэру хэтащ КъБР-м и къэралыгъуэм, Налшык къалэм я махуэхэм иращIэкIа нэгузыужь Iуэхугъуэхэм.
Апхуэдэу КъБР-м Егъэджэныгъэмрэ щIэныгъэмкIэ и министерствэм щIалэгъуалэ политикэмкIэ и департаментым и лэжьакIуэхэмрэ Къалэн куэд зыгъэзащIэ щIалэгъуалэ центрым и лIыкIуэхэмрэ а махуэм зэбгратыкIащ Урысей Федерацэмрэ Къэбэрдей-Балъкъэрымрэ я ныпхэр зэрызэхэт плъыфэхэр зиIэ лентIхэр. Апхуэдэ лентIу минитIым щIигъу абыхэм хуагуэшащ махуэшхуэр зыгъэлъапIэу Налшык и уэрамхэм дэтхэм.
«Си Республикэ, си Урысей» махуэшхуэ концертыр щекIуэкI ЗэгурыIуэныгъэм и утыр дакъикъэ зыбжанэм къэщIэрэщIащ республикэ, урысей ныпхэм я плъыфэхэмкIэ. КъБР-м егъэджэныгъэмрэ щIэныгъэмкIэ и министрым и къуэдзэ Геккиев СулътIан зэрыжиIэмкIэ, апхуэдэ Iуэхур и нэщэнэщ республикэм и цIыху- хэм я зэкъуэтыныгъэм. «Ди нэхъыжьхэм куэд щIауэ къагурыIуащ зэкъуэтыныгъэм, пщIэ зэхуащIу зэбгъэдэтыным и мыхьэнэм и инагъыр. Апхуэдэ лъапIэныгъэхэр и тегъэщIапIэу, лъэпкъ зэмылIэужьыгъуэ куэд щыпсэу къэралышхуэм хэту, ди республикэм зеужь икIи ехъулIэныгъэшхуэхэр зыIэрегъэхьэ», — жиIащ Геккиев СулътIан.
А махуэм гукъыдэж зиIэ дэтхэнэри лъэпкъ шхыныгъуэхэмкIэ ягъэтхъэжащ. Республикэм щыпсэу лъэпкъхэм щэнхабзэ и лъэныкъуэкIэ яIэ зэфIэкIхэр утыку кърахьащ. ГуфIэгъуэ дауэдапщэхэр зэхуащIыжащ уафэгум ираутIыпщхьа хьэрэкIытIэ зэмыфэгъухэмкIэ.
Ныбэжь Таисэ.
